Նա մանրամասնեց, որ Ադրբեջանում Զարդուշտ Ալիզադե անունով քաղաքական գործիչ կա, ով իր «Երկրորդ հանրապետության վերջը» գրքում գրում է, որ փետրվարի 26-ին Սումգայիթ են ժամանել Ադրբեջանի առաջին դեմքերը. նրանք անցկացրել են խորհրդակցություններ, որից հետո փետրվարի 27-ին ցույց է եղել Սումգայիթի գլխավոր հրապարակում, իսկ դրանից հետո սկսվել են ջարդերը: «Այսինքն` Ադրբեջանի իշխանությունների ներկայության պայմաններում Սումգայիթում սկսվել են հայերի դեմ ուղղված այդ ցեղասպան գործողությունները: Սումգայիթի այն ժամանակվա գործկոմի ղեկավար Էմիլ Բելին խոստովանել է, որ նույնիսկ փետրվարի 28-ին առավոտյան անց են կացվել հանրահավաքներ, որոնց մասնակցել է քաղաքի ղեկավարությունը, այնտեղ հնչել են հակահայկական կոչեր, իսկ դրանից հետո ջարդերը կրկին շարունակվել են»,- ասաց Մարինա Գրիգորյանը: